 जगदीश टाईटलर दे मुद्दे गी गोल-मोल करने दा सारा दोस कांग्रेस पार्टी गी गै जंदा ऐ।  पार्टी च संवेदनशीलता दी कमीं दी बजाह कन्नै गै उनेंगी बे-इज्जतिएं दा सामना करना पवा करदा ऐ जेहदे मुजब चुनाएं च उंदी वापसी दिएं संभावनाएं उप्पर खतरा पैदा होई गेदा ऐ।  जबरदस्ती दी संवेदनशीलता दी कुदै बी कोई गिनतरी नेईं हुंदी ऐ।  सीबीआई जेहदी राजनीतिक विश्‍वासनीयता दे बारे च कोई गल्ल नेईं कीत्ती जाई सकदी ऐ, पासेआ टाईटलर गी गल्त समें उप्पर क्लीन चिट देना राजनीतिक अन्नापन गै ऐ।  इस मामले दे दौं पैहलु न जिंदे च इक कनूनी ते दूआ नैतिक ऐ।  पैहले गी सुलझदे होई दिक्खेआ जाई सकदा हा ब हुन ओह दलगत राजनीति थमां प्रभावत सेई होआ करदा ऐ।  पार्टी जां फ्ही पार्टिएं पासेआ जात, रंग ते लिंग दे भेद थमां बक्ख सत्ता च बी अपने पूरे अधिकारें दा इस्तमाल करदे होई मैहकमें दे कम्मै च दखलंदाजी कीती गेई ऐ।  इश्क ते जंग च सब किश जायज ऐ ब उस बेल्ले तक्कर जिसले तक्कर कोई रंगे दे हत्थे फगड़ेआ नेईं जा।  रहानगी दी गल्ल एह ऐ जे लोकतंत्र च कनून गी रीड़ दी हड्डी मन्नेआ जंदा ऐ ब उस्सी हर बारी इस चाल्ली त्रोड़ेआ, मरोड़ेआ जंदा ऐ जे फ्ही उस्सी नोहाड़ी असली नोहार देना मुश्कल होई जंदा ऐ।  इस बारे च स्हाड़ा इक बक्खरा नजरिआ होई सकदा ऐ ब अस इस्सी अपनी सुवधा मताबक त्रोड़ी सकने आं।  एह् बिल्कुल सेई होआ जे टाईटलर मुद्दे च भड़के दे जनाक्रोश नै फैसला बदलने च मजबूर करी दित्ता।  असल च सेई रस्ता इख्तेआर कीत्ते जाने उप्पर नेआंऽ हासल होना बड़ा गै मुश्कल होई गेदा ऐ।  नेआंऽ प्रनाली बी उस्सै बल्लै सक्रिय हुंदी ऐ जिसलै जनाक्रोश उस्सी डूहंगी नींदरै थमां जगांदा ऐ ब हर मामले च ऐसा नेईं हुंदा ऐ।  जिस चाल्ली मामले दी संजीदगी गी दिक्खदे होई कांग्रेस नै टाईटलर ते सज्जन कुमार दे टिकट खारज कीते न ओहदे कन्नै इस मसले, उप्पर केईं सोआल उट्ठदे न। 